32003R2059
L 308/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2059/2003 AL CONSILIULUI
din 17 noiembrie 2003
de modificare a Regulamentului nr. 79/65/CEE de creare a unei rețele de informații contabile agricole privind veniturile și activitatea economică a exploatațiilor agricole în Comunitatea Economică Europeană
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37 alineatul (2) al treilea paragraf,
având în vedere propunerea Comisiei,
având în vedere avizul Parlamentului European (1),
având în vedere avizul Comitetului Economic și Social European (2),
după consultarea Comitetului Regiunilor,
întrucât:
(1)
Rețeaua de informații creată prin Regulamentul nr. 79/65/CEE (3) furnizează Comisiei informații obiective și corespunzătoare privind politica agricolă comună.
(2)
Din motive de gestiune, este necesar să se autorizeze Comisia să modifice lista diviziunilor statelor membre care figurează în anexa la Regulamentul nr. 79/65/CEE, la solicitarea unui stat membru.
(3)
Rețeaua de informații este un instrument util care permite Comunității să dezvolte această politică și deservește, prin urmare, statele membre, precum și Comunitatea. Este, prin urmare, necesar ca acele costuri ale sistemelor informatice pe care se bazează rețeaua, precum și studiile privind alte aspecte ale rețelei și ale activităților de dezvoltare în această privință, să fie eligibile unei finanțări comunitare.
(4)
Este, prin urmare, necesar să se modifice Regulamentul 79/65/CEE în consecință,
ADOPTĂ PREZENTUL REGULAMENT:
Articolul 1
Regulamentul nr. 79/65/CEE se modifică după cum urmează:
1.
la capitolul I se adaugă următorul articol:
„Articolul 2a
La solicitarea unui stat membru, lista diviziunilor se modifică în conformitate cu procedura definită la articolul 19, cu condiția ca cererea să se refere la diviziunile statului membru.”
2.
În articolul 22, alineatul (1) se înlocuiește cu următorul text:
„(1) Creditele care urmează să se înscrie în bugetul general al Uniunii Europene, secțiunea Comisie, acoperă:
(a)
creditele corespunzătoare cheltuielilor rețelei de informații care rezultă din retribuțiile forfetare ale oficiilor contabile pentru execuția obligațiilor prevăzute la articolele 9 și 14;
(b)
toate costurile sistemelor informatice la care recurge Comisia pentru primirea, verificarea, prelucrarea și analiza informațiilor contabile comunicate de către statele membre.
Costurile prevăzute la litera (b) includ, dacă este cazul, costurile legate de difuzarea rezultatelor acestor operațiuni, precum și costurile studiilor asupra altor aspecte ale rețelei de informații și ale dezvoltării acestora.”
Articolul 2
Prezentul regulament intră în vigoare în a șaptea zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 noiembrie 2003.